PRANEŠIMAS ŽINIASKLAIDAI  
2025 m. birželio 17 d.

**Parama jaunoms šeimoms regionuose: kaip pasinaudoti valstybės pagalba?**

**Beveik pusė Lietuvos regionuose gyvenančių žmonių kaip pagrindinę kliūtį įsigyti būstą įvardija per aukštas nekilnojamojo turto kainas, tad būsto paskola su valstybės parama jaunoms šeimoms atlieka svarbų vaidmenį gerinant būsto įperkamumą. Kodėl ši parama – svarbus žingsnis stiprinant regionus, pasakoja „Luminor“ banko finansavimo srities vadovė Laura Žukovė.**

**Gauti paskolą gali būti sudėtinga**

Dalis šalies bankų šiuo metu nepriima naujų paraiškų būsto paskoloms su parama regionuose. Dėl šios priežasties daugelis jaunų šeimų ieško alternatyvų arba laikinai atideda planus įsigyti būstą.

„Luminor“ nesitraukia iš šios programos ir planuoja aktyvų dalyvavimą joje visus metus – šio sprendimo nekeičia nei išaugusi administracinė našta, nei specifiniai programos reikalavimai. Nepaisant iššūkių, matome, kad ši parama – itin svarbi jaunoms šeimoms regionuose, kur būsto pasirinkimas ir finansavimo galimybės dažnai yra ribotos“, – teigia L. Žukovė.

Pagrindinė kliūtis jauniems žmonėms įsigyti būstą – aukštos nekilnojamojo turto kainos, kaip pažymi net 61 proc. 18–29 metų ir 50 proc. 30–39 metų respondentų. Tai parodė šių metų kovo mėnesį „Luminor“ užsakymu atlikta „Norstat“ apklausa.

„Kaip dar vieną iššūkį respondentai akcentuoja ir per mažas pajamas paskolai gauti (atitinkamai 21 proc. ir 13 proc.) bei aukštas palūkanų normas (po 34 proc.). Tokie rezultatai tik patvirtina, kad kiekviena papildoma finansinė priemonė, tokia kaip valstybės parama, jauniems žmonėms gali būti lemiama sprendžiant būsto prieinamumo klausimus“, – sako ekspertė.

**Finansavimas padeda mažinti atotrūkį tarp regionų**

Valstybės teikiama finansinė parama jaunoms šeimoms, įsigyjančioms pirmąjį būstą regionuose, apima dalinį pradinio įnašo kompensavimą. Tai ypač aktualu tiems, kurie neturi sukaupę santaupų, bet siekia įsikurti mažesniuose miestuose ar miesteliuose.

„Būsto rinka Lietuvoje vis dar labai koncentruota didmiesčiuose, tačiau regionai turi daug potencialo – tiek gyvenimo kokybės, tiek kainų požiūriu. Dėl to ši paramos priemonė ne tik padeda pavienėms šeimoms, bet ir prisideda prie regionų stiprinimo“, – pažymi L. Žukovė.

Aukštos būsto kainos išlieka pagrindine kliūtimi įsigyti būstą Šiaulių, Panevėžio ir Alytaus miestų gyventojams – tai kaip didžiausią barjerą nurodė atitinkamai 41 proc., 40 proc. ir 37 proc. respondentų. Panašios tendencijos fiksuotos ir šių miestų apskrityse – čia kainas kaip pagrindinę kliūtį įvardijo 26 proc., 41 proc. ir 37 proc. apklaustųjų.

Per pirmąjį šių metų ketvirtį „Luminor“ jau finansavo apie 4 mln. Eur būsto paskolų su valstybės parama jaunoms šeimoms, o aktyviausiai šia galimybe naudojosi šeimos iš Kauno, Šiaulių, Klaipėdos apskričių.

*Apklausą „Luminor“ banko užsakymu Estijoje, Latvijoje ir Lietuvoje 2025 metų kovo mėnesį atliko tyrimų bendrovė „Norstat“. Kiekvienoje Baltijos šalyje buvo apklausta apie tūkstantį 18-74 metų amžiaus žmonių.*

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)